पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर । इंसान-जानवरों के बाद अब पौधे भी परखनली के माध्यम से पैदा किए जा रहे हैं। यानी, बीज की जरूरत ही नहीं। वन विभाग ने अंजन, दहीमन, सागौन, मेदा समेत वनस्पति की अन्य प्रजातियों पर टेस्ट ट्यूब बेबी तकनीक आजमाकर पत्ती, लकड़ी, तने के टुकड़े से नए पौधे तैयार करने में सफलता पाई है। डेढ़ साल से इस पर मेहनत हो रही थी। इससे विलुप्त हो रही प्रजातियों को बीज के बिना ही फिर से जंगल में पैदा किया जा सकेगा। देश में इस तरह का संभवत: यह पहला सफल शोध है।
वन विभाग के खंडवा रोड स्थित अनुसंधान एवं विस्तार केंद्र में हाईटेक लैब जैसी नर्सरी तैयार की गई। मुख्य वन संरक्षक पंकज श्रीवास्तव के मुताबिक स्थिर तापमान और एमएम मीडियम नामक रसायन के मिश्रण से तरल पदार्थ तैयार किया गया। यह इतना कारगर निकला कि परखनली में इसके साथ पत्ती, तना, लकड़ी के छोटे टुकड़े को डालकर रखा गया। कुछ दिन में इसमें उत्पति होने लगी। दो से तीन महीने तक परखनली में रखने के बाद इसे निकालकर मिट्टी में लगाया गया है। इस तकनीक से तैयार हुए पौधों की क्यारियां भी लग गई हैं। रिसर्च के लिए विभाग ने कृषि वैज्ञानिकों को भी नियुक्त किया है। सीनियर रिसर्च फेलो मेघा विभूते, ललित पाटीदार अन्य प्रजातियों पर भी काम कर रहे हैं।
अंजन के लिए बना वरदान
अंजन मध्यप्रदेश में खत्म होने के कगार पर है। गाय, भैंस, बकरी का दूध बढ़ाने के लिए ग्रामीण इसकी पत्ती, लकड़ी खिला देते हैं। औषधि के रूप में भी यह बहुत कारगर है। इस कारण नए पौधे जंगल में टिक नहीं पाते। पुराने पेड़ भी गिनती के बचे हैं। बीज भी प्रदेश में बामुश्किल मिलते हैं। हर बीज के फूटने की संभावना भी कम रहती है। इस प्रयोग से अंजन की एक पत्ती से हजार पौधे तैयार हो सकेंगे। नर्सरी में 40 डिग्री का स्थिर तापमान रखकर परखनली में नए पौधे तैयार हो रहे हैं।
दूसरे राज्यों से आ रहे वैज्ञानिक-अफसर
गुजरात, महाराष्ट्र समेत दूसरे राज्यों से भी कृषि वैज्ञानिक, विभागीय अफसर इस प्रयोग को देखने-समझने आ रहे हैं। सबसे अच्छी बात यह है कि पौधे लगाने के लिए बीज की जरूरत नहीं होगी। नर्सरी से निकालकर सीधे उपचारित मिट्टी में पौधे लगाए जा सकेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn